<classify> MAMLAKA ya Vitambulisho vya Taifa NIDA Mkoa wa Morogoro, kwa kushirikiana na kampuni za simu, imesongeza huduma karibu na wananchi kwenye Kituo cha Msamvu Manispaa ya Morogoro. Lengo la hatua hiyo ni kuwawezesha wananchi, kupata namba za utambulisho wa taifa kwa waliokwishasajili na kuwasajili waombaji wapya.Mbali na Kituo cha Msamvu, huduma hiyo imesogezwa pia katika ofisi ya zamani ya Mkurugenzi Mtendaji wa Halmashauri ya Wilaya ya Morogoro, jirani na Hospitali ya Mkoa wa Morogoro.Ofisa Usajili wa NIDA wa mkoa huo , James Malimo alisema jana kuwa mamlaka imesogeza huduma hiyo kuanzia jana hadi Januari 20, 2020 ikishirikiana na kampuni za simu na wadau wengine.Malimo alisema wananchi walio karibu na maeneo hayo, wafike katika vituo wakiwa na namba ya NIDA au Kitambulisho cha Taifa ili waweze kusajili laini zao za simu kwa kutumia alama za vidole, kupata namba za utambulisho kwa wale waliokwishasajili na kuwasajili waombaji wapya.Tunawakumbusha waombaji wapya lazima waje na fomu 1A iliyothibitishwa makazi kwa kugongwa muhuri wa mwenyekiti wa mtaa pamoja na mtendaji wa kata, wakiambatanisha nakala za viambata zinazothibitisha uraia wao,alisema.Alisema NIDA mkoa wa Morogoro imeongeza muda wa kufanya kazi hadi saa 11:00 jioni siku za kazi na kwa siku ya Jumamosi , Jumapili na sikukuu, utoaji wa huduma kwa wananchi unafanyika kuanzia saa 2:00 asubuhi hadi saa 7:30 mchana.Desemba 31, mwaka jana,Naibu Waziri wa Mambo ya Ndani ya Nchi, Hamad Yusuf Masauni alifanya ziara kwenye ofisi za NIDA Mkoa wa Morogoro, kuona usajili wa wananchi ili kupata namba za vitambulisho vya taifa kwa ajili ya matumizi mbalimbali, hasa kuwawezesha kusajili laini zao za simu. Masauni alitoa agizo kwa NIDA kuongeza kasi, kwa kuongeza watumishi na vifaa katika maeneo ya usajili na kusongeza huduma karibu maeneo ya wananchi.Pia aliwahimiza Watanzania wajitokeze kusajili laini zao za simu kwa njia ya alama za vidole katika muda wa siku 20 zilizoongezwa na Rais Dk John Magufuli hadi Januari 20, mwaka huu. Naibu Waziri aliwataka watendaji wa NIDA na vyombo vingine wakiwemo Uhamiaji, kufanya kazi ya usajili kwa kuzingatia namna mwananchi anavyokidhi vigezo ili kupata kitambulisho cha taifa.  <topic>: KITAIFA 